**O R D I N**

**Nr………. din ………….. 2019**

**pentru aprobarea normelor privind aplicarea la nivel național a prevederilor art.8 alin. (4) din Regulamentul (UE) nr. 598/2014, a procedurilor de exceptare a aeronavelor cu o marjă mică de conformitate, înmatriculate în țări în curs de dezvoltare, de la aplicarea restricțiilor de operare referitoare la zgomot, instituite pe aeroporturile din România, precum și a procedurilor de autorizare a unor operațiuni individuale efectuate pe aeroporturile din România, cu aeronave cu o marjă mică de conformitate**

**Ministrul transporturilor,**

În temeiul prevederilor art.3 alin. (2) din *Hotărârea Guvernului nr. 639 /2018 privind stabilirea unor măsuri pentru aplicarea prevederilor Regulamentului (UE) nr. 598/2014 al Parlamentului European și al Consiliului din 16 aprilie 2014 de stabilire a normelor și a procedurilor cu privire la introducerea restricțiilor de operare referitoare la zgomot pe aeroporturile din Uniune în cadrul unei abordări echilibrate și de abrogare a Directivei 2002/30/CE*, și ale art. 5 alin. (4) din *Hotărârea Guvernului nr. 21/2015 privind organizarea și funcționarea Ministerului Transporturilor, cu modificările și completările ulterioare*,

**emite următorul**

 **O R D I N:**

**Art. 1** – Se aprobă normele privind aplicarea la nivel național a prevederilor art. 8 alin. (4) din Regulamentul (UE) nr. 598 /2014, cuprinse în Anexa 1 care face parte integrantă din prezentul ordin.

**Art. 2** - Se aprobă procedurile de exceptare a aeronavelor cu o marjă mică de conformitate, înmatriculate în țări în curs de dezvoltare, de la aplicarea restricțiilor de operare referitoare la zgomot, instituite pe aeroporturile din România, cuprinse în Anexa 2 care face parte integrată din prezentul ordin.

**Art. 3** – Se aprobă procedurile de autorizare a unor operațiuni individuale efectuate pe aeroporturile din România, cu aeronave cu o marjă mică de conformitate, cuprinse în Anexa 3, care face parte integrată din prezentul ordin.

**Art. 4** – Autoritatea Aeronautică Civilă Română, administratorii aeroporturilor, operatorii aerieni vor lua măsurile necesare ducerii la îndeplinire a prevederilor prezentului ordin.

**Art. 5** - Prezentul ordin se publică în Monitorul Oficial al României, Partea I.

 **MINISTRU**

 **Alexandru-Răzvan CUC**

**SECRETAR DE STAT**

 **Dragoș Virgil TITEA**

 **SECRETAR GENERAL**

 **Petre NEACȘA**

 **DIRECȚIA AVIZARE**

**COMPARTIMENTUL PROTECȚIA MEDIULUI, PRIVATIZARE ȘI POLITICI PUBLICE**

**DAERI**

 **Director**

 **Adela MIHUȚ**

 **DIRECȚIA TRANSPORT AERIAN**

 **Director**

 **Mihail IONESCU**

**Anexa 1**

**Norme privind aplicarea la nivel național a prevederilor art. 8 alin. (4) din Regulamentul (UE) nr. 598 /2014**

**Art.1-** Prezentele norme stabilesc procedurile de urmat în cazul în care pe un aeroport din România se introduce o restricție de operare constând în retragerea din operare a aeronavelor cu o marjă mică de conformitate.

**Art.2** – În sensul prezentelor norme, termenii de mai jos au următorul înțeles:

1. „acțiune având legătură cu zgomotul” înseamnă orice măsură care are un impact asupra situației zgomotului din vecinătatea aeroporturilor, pentru care se aplică principiile abordării echilibrate, inclusiv alte acțiuni diferite de cele operaționale, care pot afecta numărul persoanelor expuse la zgomotul produs de aeronave
2. “aeroport” - înseamnă un aeroport care are mai mult de 50 000 de mișcări de aeronave civile pe an calendaristic (o mișcare însemnând o decolare sau o aterizare), pe baza mediei numărului de mișcări din ultimii trei ani calendaristici înainte de evaluarea zgomotului;
3. „aeronavă cu o marjă mică de conformitate” - înseamnă o aeronavă civilă care este certificată conform limitelor stabilite în volumul 1 partea II capitolul 3 din anexa 16 la Convenția privind aviația civilă internațională, semnată la Chicago la 7 decembrie 1944 (denumită în continuare „Convenția de la Chicago”) cu o marjă cumulată de mai puțin de 8 EPNdB (zgomot perceput efectiv, în decibeli) pe parcursul unei perioade de tranziție care expiră la 14 iunie 2020, și cu o marjă cumulată de mai puțin de 10 EPNdB după încheierea respectivei perioade de tranziție, marja cumulată fiind exprimată în EPNdB și obținută prin însumarea marjelor individuale (de exemplu, diferențele dintre nivelul de zgomot certificat și nivelul de zgomot maxim admis) la fiecare dintre cele trei puncte de referință pentru măsurarea zgomotului definite în volumul 1 partea II capitolul 3 din anexa 16 la Convenția de la Chicago;
4. „restricție de operare” înseamnă o acțiune având legătură cu zgomotul prin care se limitează sau se reduce capacitatea operațională a unui aeroport, inclusiv restricțiile de operare care vizează retragerea din operare a aeronavelor cu o marjă mică de conformitate pe anumite aeroporturi, precum și restricțiile de operare parțiale, care se aplică, de exemplu, pe o perioadă de timp determinată din timpul zilei sau numai pentru anumite piste ale aeroportului;
5. „certificat *de zgomot*” – document emis de o autoritate competentă, care atestă conformarea cu standardele de certificare acustice aplicabile.

**Art.3** - În cazul în care, în conformitate cu art. 8 alin. (1) din Regulamentul (UE) nr. 598/2014, pentru un aeroport din România se emite de către autoritatea pentru protecția mediului responsabilă cu stabilirea restricțiilor de operare referitoare la zgomot, un preaviz de șase luni referitor la introducerea unei restricții de operare privind retragerea din operare a aeronavelor cu o marjă mică de conformitate, administratorul de aeroport întreprinde următoarele acțiuni:

a) în termen de 5 zile calendaristice de la data emiterii preavizului sus-menționat*,* informează operatorii aerieni care operează *pe aeroportul respectiv* cu aeronave cu o marjă mică de conformitate, că timp de 6 luni de la data emiterii preavizului, pot opera un număr de zboruri cu aeronave cu o marjă mică de conformitate cel mult egal cu cel efectuat în aceeași perioadă a anului precedent;

b) în termen de 10 zile calendaristice de la data emiterii preavizului sus-menționat, transmite către Autoritatea Aeronautică Civilă Română (AACR) următoarele informații despre măsurile noi stabilite cu privire la restricțiile de operare, pe aeroportul respectiv, pentru aeronave cu o marjă mică de conformitate:

(1) lista și datele de contact ale operatorilor care efectuează zboruri cu aeronave cu o marjă mică de conformitate pe aeroportul respectiv;

(2) numărul de mișcări anuale ale fiecărui operator aerian, efectuate cu aeronave cu o marjă mică de conformitate, defalcate pe: tip de operațiune (aterizare sau decolare), perioadă a zilei (conform legislației privind cartarea zgomotului în vigoare), procedură de aterizare sau decolare utilizată (traiectorie de aterizare sau decolare utilizată);

(3) urmare a restricțiilor de operare stabilite, numărul maxim de mișcări anuale permise a se efectua cu aeronave cu o marjă mică de conformitate, defalcate pe: tip de operațiune (aterizare sau decolare), perioadă a zilei (conform legislației privind cartarea zgomotului zgomotului), procedură de aterizare sau decolare utilizată (traiectorie de aterizare sau decolare utilizată);

(4) alte informații pe care AACR le consideră necesare în procesul de elaborare al graficului cu rata de retragerea din operare a aeronavelor cu o marjă mică de conformitate, pe aeroportul respectiv.

Toate informațiile transmise la AACR sunt rezultate din procesul de evaluare, consultare și stabilire a restricțiilor noi de operare, prevăzut la art. 6, paragrafele (1) și (2) ale Regulamentului (UE) nr. 598/2014, în care au fost luate în considerare datele în vigoare privind: numărul anual de mișcări de aeronave (inclusiv cele efectuate cu aeronave cu o marjă mică de conformitate) și perioada din zi în care acestea se efectuează, procedurile de aterizare și decolare (traiectoriile de aterizare și decolare), etc.

c) în termen de 2 zile calendaristice de la dataemiterii preavizului*,* emite o bază de NOTAM cu privire la introducerea restricției de operare și declanșează procedura de publicare în AIP România a acestei restricții.

**Art. 4** – După primirea informațiilor de la administratorul de aeroport, AACR întreprinde următoarele acțiuni:

1. În termen de 5 zile, solicită informații cu privire la structura flotei, din punct de vedere al certificatelor de zgomot ale aeronavelor pe care le dețin, de la operatorii aerieni care efectuează, pe aeroportul respectiv, operațiuni de zbor cu aeronave cu marjă mică de conformitate;
2. pe baza informațiilor de la lit. a) și a informațiilor de la art. 3 lit. b), în termen de 30 de zile de la primirea informațiilor solicitat*e,* stabilește graficul anual cu rata de retragere din operarea pe aeroportul respectiv, a aeronavelor cu o marjă mică de conformitate. Rata anuală nu trebuie să depășească 25% din numărul zborurilor cu astfel de aeronave efectuate de fiecare operator aerian, pe aeroportul respectiv;
3. Cu 60 de zile înainte de data de intrare în vigoare a restricțiilor privind retragerea din operare a aeronavelor cu o marjă mică de conformitate, comunică fiecărui operator aerian afectat de restricție, precum și administratorilor de aeroport, graficul anual cu rata de retragere a aeronavelor cu o marjă mică de conformitate de pe aeroportul respectiv.

 **Art. 5** – Administratorul de aeroport care administrează aeroportul unde s-a introdus restricția de operare, are obligația de a monitoriza respectarea graficului de retragere a aeronavelor cu o marjă mică de conformitate de către fiecare operator aerian afectat, precum și de a notifica AACR, Ministerul Transporturilor și Garda de Mediu cu privire la orice nerespectare a acestuia.

**Art. 6** - În cazul în care un operator aerian care face obiectul restricției și care efectuează curse regulate, nu respectă graficul de retragere menționat la art. 4 lit. b), Ministerul Transporturilor prin Direcția Transport Aerian poate suspenda/ limita autorizația de operare emisă către acesta, în conformitate cu acordul aerian bilateral încheiat de România cu statul de proveniență al operatorului.

**Art. 7** – În cazul operatorilor aerieni care efectuează curse neregulate, AACR va condiționa acordarea autorizației de operare de respectarea de către operator a graficului anual de retragere din operare a aeronavelor cu o marjă mică de conformitate deținute de aceștia.

**Anexa 2**

**Proceduri de exceptare a aeronavelor cu o marjă mică de conformitate, înmatriculate în țările în curs de dezvoltare, de la aplicarea restricțiilor de operare referitoare la zgomot, instituite pe aeroporturile din România**

**Art. 1** – În conformitate cu art. 9 din *Regulamentul nr. 598/2014*, aeronavele cu o marjă mică de conformitate înmatriculate în țările în curs de dezvoltare, pot fi exceptate de la aplicarea restricțiilor de operare referitoare la zgomot, instituite pe un aeroport din România.

**Art. 2** - Operatorul aerian dintr-o țară în curs de dezvoltare care intenționează să efectueze un zbor cu o aeronavă cu o marjă mică de conformitate, pe unul dintre aeroporturile din România unde s-a impus o restricție de operare pentru astfel de aeronave, va transmite Direcției Transport Aerian (DTA) din cadrul Ministerului Transporturilor o cerere de exceptare care să conțină următoarele informații:

a) numele, codul ICAO, adresa sediului principal al afacerilor, numărul de telefon/fax, adresa de email a operatorului aerian;

b) tipul și înmatricularea aeronavei/aeronavelor pentru care se solicită exceptarea;

c) rutele de operare/ programul de zbor pe aeroportul din România.

**Art. 3** - Cererea prevăzută la art. 2, va avea anexate următoarele documente:

a) declarație pe proprie răspundere a operatorului aerian că a efectuat zboruri cu aeronava respectivă pe un aeroport din UE, după data de 13.06.2011, însoțită de documente justificative;

b) certificatul de operator aerian;

c) certificatul de înmatriculare al aeronavei pentru care se solicită exceptarea;

d) certificatul de zgomot al aeronavei, emis în conformitate cu standardele specificate în volumul 1 partea II capitolul 3 din anexa 16 la Convenția de la Chicago;

e) declarație din partea autorității de înmatriculare din care să rezulte că aeronava este înmatriculată în același stat începând cu anul 2011.

**Art. 4** - Cererea prevăzută la art. 2 se transmite de către operatorul aerian cu cel puțin 15 zile calendaristice înainte de data stabilită pentru începerea operării.

**Art. 5** – DTA analizează cererea depusă de către operatorul aerian și emite decizia privind acordarea/neacordarea excepției solicitate, în termen de 7 zile calendaristice de la primirea acesteia. Decizia se poate emite pentru un zbor, o serie de zboruri sau o perioadă de timp.

**Art. 6** - În situația în care DTA consideră că documentația depusă nu este completă sau insuficientă pentru luarea unei decizii, aceasta poate solicita operatorului aerian completarea documentației, furnizarea de informații suplimentare sau clarificări.

**Art. 7** - În situația prevăzută la art. 6, decizia DTA menționată la art. 5 se va emite în termen de 7 zile calendaristice de la data depunerii de către operatorul aerian a documentelor, informațiilor și clarificărilor solicitate.

 **Art. 8** - DTA informează imediat autoritățile competente din celelalte state membre ale UE, administratorul aeroportului pe care urmează să se efectueze zborul/zborurile, precum și Comisia Europeană referitor la orice decizie privind acordarea unei excepții conform prezentei proceduri.

 **Art. 9** – Prin țară în curs de dezvoltare, în sensul prezentei proceduri, se înțelege orice stat clasificat în acest mod de către Fondul Monetar Internațional, exceptând statele membre ale UE.

  **Anexa 3**

**Proceduri de autorizare a unor operațiuni individuale efectuate pe aeroporturile din România, cu aeronave cu o marjă mică de conformitate**

**Art. 1** – În conformitate cu art. 10 din Regulamentul (UE) nr. 598/2014, pe aeroporturile din România pot fi autorizate, cu caracter excepțional, operațiuni individuale efectuate cu aeronave cu o marjă mică de conformitate care în condiții normale nu ar putea să mai fie operate având în vedere dispozițiile Regulamentului (UE) nr. 598/2014.

**Art. 2** – Autorizația se emite de către Autoritatea Aeronautică Civilă Română (AACR) numai în cazul:

**a)** zborurilor care prin natura lor excepţională ar face nerezonabilă neacordarea unei autorizaţii, astfel:

**(i)** zborurilepentru transportul, în misiuni oficiale, al unui monarh în funcţie şi al membrilor apropiaţi ai familiei acestuia, al şefilor de stat, al şefilor de guvern şi al miniştrilor, dacă statutul zborului este indicat corespunzător în planul de zbor;

**(ii)** zborurile de căutare şi salvare, autorizate de autorităţile competente;

**(iii)** zborurile umanitare, de evacuare medicală, de transport cargo în zone calamitate şi pentru stingerea incendiilor;

**(iv**) zborurile aeronavelor aflate în situaţii de urgenţă din cauze tehnice, sau ca urmare a unor condiţii meteorologice nefavorabile, unor urgenţe medicale sau a altor situaţii de forţă majoră;

**b)** zborurilor nonprofit efectuate în scopul realizării unor lucrări de modificare, reparaţie sau întreţinere a aeronavelor.

**Art. 3** – (1) Cererea pentru acordarea autorizației prevăzute la art. 2 se transmite AACR de către operatorul aeronavei cu cel puțin 7 zile calendaristice înainte de data efectuării zborului și va conține următoarele informații:

1. numele, codul ICAO, adresa sediului principal al afacerilor, numărul de telefon/fax, adresa de email a operatorului aeronavei;
2. tipul și înmatricularea aeronavei pentru care se solicită autorizarea;
3. ruta și programul zborului;
4. scopul zborului/operațiunii.

(2) În cazul zborurilor pentru acordarea de ajutor umanitar, cererea prevăzută la alin. (1) poate fi transmisă cu 24 de ore înainte de data efectuării zborului.

**Art. 4** – Cererea menționată la art. 3 va fi însoțită de următoarele documente:

1. certificatul operatorului aerian, după caz;
2. certificatul de zgomot al aeronavei, emis în conformitate cu standardele specificate în volumul 1 partea II capitolul 3 din anexa 16 la Convenția de la Chicago;
3. declarație din partea operatorului aeronavei din care să rezulte natura excepțională a operațiunii/zborului.

**Art. 5** – AACR analizează cererea depusă de către operatorul aeronavei și cu excepția situației prevăzute la art. 3 alin. (2) emite decizia privind autorizarea/neautorizarea operațiunii/zborului, în termen de 3 zile calendaristice de la primirea acesteia.

**Art. 6** – Autorizația prevăzută la art. 5 se emite pentru un singur zbor.

**Art. 7** - În situația în care AACR consideră că documentația depusă nu este completă sau insuficientă pentru luarea unei decizii, aceasta poate solicita operatorului aeronavei completarea documentației, furnizarea de informații suplimentare sau clarificări.

**Art.8** – În situația prevăzută la art. 7, decizia AACR menționată la art. 5 se va emite în termen de 3 zile calendaristice de la data depunerii de către operatorul aeronavei a documentelor, informațiilor și clarificărilor solicitate.

**Art. 9** – Decizia privind acordarea/ neacordarea autorizației se comunică operatorului aeronavei și administratorului aeroportului din România, pe care urmează să se efectueze zborul/operațiunea.

**Art. 10** – Autorizația emisă în baza prezentei proceduri se păstrează la bordul aeronavei pentru a fi prezentată la cererea autorităților competente și a administratorului aeroportului.